
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ


Д О К Л А Д

ОТ НАЙДЕН ТОДОРОВ – МИНИСТЪР НА КУЛТУРАТА

ОТНОСНО: Проект на Постановление на Министерския съвет за създаване на Съвет по медийна грамотност към Министерски съвет

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане и приемане проект на Постановление на Министерския съвет за създаване на Съвет по медийна грамотност към Министерски съвет.
С проекта на Постановление се предлага да бъде създаден Съвет по медийна грамотност като постоянно действащ консултативен орган към Министерски съвет. В изпълнение на разпоредбите на чл. 33а от Закона за радиото и телевизията и реализирането на Програмата за управление на Република България (юни 2023 – декември 2024 г.) в частта „Култура“ (МИВ 13.2.26) българската държава, като държава членка на ЕС, насърчава и предприема мерки за развитието на умения за медийна грамотност.
Решаващото значение на медийната грамотност, разбирана като способността за достъп, разбиране, оценка и създаване на медийно съдържание,  и необходимостта от нейното укрепване са откроени в Плана за действие за европейската демокрация и в Плана за действие за медийния и аудио-визуалния сектор. 
Медийната грамотност се отнася до уменията, знанията и разбирането, които позволяват на хората да използват медиите ефективно и безопасно (Директива (ЕС) 2018/1808, ЗРТ). С цел да се даде възможност на хората да получат достъп до информация и да използват, оценяват критично и създават медийно съдържание по отговорен и безопасен начин те се нуждаят от задълбочени умения, свързани с медийната грамотност. Тези умения включват осведоменост относно ролята на авторското право.
Медийната грамотност може да послужи като ценен инструмент за борба с разпространението на дезинформация, тъй като дава възможност на потребителите да оценяват критично източника на информация и по този начин да откриват невярно или подвеждащо съдържание. Като такъв тя ще подпомогне широката общественост да придобие способност да прави информиран избор, да разбира естеството на предлаганите съдържание и услуги и да се възползва в по-голяма степен от пълния набор от възможности на различните комуникационни технологии. 
Чуждестранното манипулиране на информация и вмешателство често се използват като част от по-широки хибридни кампании, насочени към подвеждане, заблуждаване и дестабилизиране на демократичните общества чрез създаване и използване на културни и обществени разногласия по стратегически и координиран начин. Тактиките, техниките и процедурите на чуждестранното манипулиране на информация и вмешателство подкопават доверието в медиите и рискуват да компрометират жизненоважната роля на свободния обществен дебат за демокрацията и доброто функциониране на гражданското общество. Развитието на медийната грамотност на гражданите прави възможно ангажирането и участието им в идентифицирането и противодействието на манипулирането на информацията и на обществените нагласи при пълно зачитане на правата на човека, и по-специално на свободата на изразяване на мнение и свободата на информация (чл. 11 от Хартата на основните права на Европейския съюз).
Лицата с медийна грамотност са способни да защитават по-добре себе си и своите семейства от вредни или обидни материали. По-високата степен на медийна грамотност допринася за изграждането на по-приобщаващо информационно общество и по-конкурентоспособна икономика на знанието.
Със създаването на Съвет по медийна грамотност се цели установяването на постоянен форум за експерти, организации и институции за стимулиране и улесняване на диалога и насърчаване на развитието на нови партньорства и инициативи в изпълнение на политиката за насърчаване и развитие на медийната грамотност за гражданите от всички възрасти.
Предвиждаме Съветът да отразява междусекторния характер за насърчаване на медийната грамотност, което ще доведе до широк спектър от знания, умения и опит. С оглед на това в Съвета ще участват представители на изпълнителната и местната власт, регулатори, университети, неправителствени организации. За организацията на дейността му ще бъдат изработени нарочни правила за работа на Съвета и периодичност на заседанията. Решенията на Съвета ще се взимат с мнозинство от повече от 1/2 от имащите право на глас. Кворумът на заседанията е половината от членовете с право на глас плюс един. Съветът ще се отчита пред Министерския съвет в края на всяка календарна година, не по-късно от 15 декември. За работата на Съвета се прилагат разпоредбите на Правилника за организацията и дейността на Съвет по чл. 21, ал. 1 от Закона за администрацията(Приет с ПМС № 117 от 15.06.2012 г.) Предвижда се да се предостави възможност на Съвета да приеме Вътрешни правила за работата си за за неуредените в този нормативен акт случаи. За секретариат на Съвета се предвижда да се определи структура в администрацията на Министерството на културата. Във вътрешните правила ще бъде предвиден ред за определяне на постоянен секретар, който ще ръководи и организира дейността на секретариата.
Членовете на Съвета ще участват в изготвянето, оценяването на въздействието и актуализирането на националната политика за медийна грамотност с цел предприемане на ефективни мерки и инструменти, насочени към развитие на медийната грамотност в българското общество. 

Основните функции на Съвета ще бъдат да: 

1. консултира Министерския съвет при изготвянето и изпълнението на националната политика на Република България за медийна грамотност в съответствие с разпоредбите на Закона за радиото и телевизията като издава насоки и препоръчва действия за изпълнение на целите и мерките за насърчаване и развитие на уменията за медийна грамотност във връзка с разпоредбата на член 33а, параграф 3 от Директивата за аудиовизуалните медийни услуги, в т.ч. чрез идентифициране, документиране и разширяване на добрите практики в областта на медийната грамотност
2. формулира стратегическите цели, националните мерки и инструменти за насърчаване и развитие на медийната грамотност на български граждани;
3. решава въпроси от координационен характер, свързани с медийната грамотност, които са от компетентността на повече от едно министерство или ведомство;
4. обсъжда и изготвя предложения за решаването на въпроси от координационен характер в изпълнение на целите, заложени в плановете за действие на Европейската комисия за демокрацията и в подкрепа на възстановяването и трансформацията на европейските медии в цифровото десетилетие, както и с Европейската декларация относно цифровите права и принципите за цифровото десетилетие, доколкото се отнасят до мерки за повишаването на медийната грамотност на гражданите
5. улеснява взаимодействието между различните заинтересовани страни, включително чрез подпомагане сътрудничеството с юридическите лица с нестопанска цел за формиране и провеждане на националната политика за медийна грамотност
6. подобрява координирането на политиката на ЕС, програмите за подкрепа и инициативите за медийна грамотност между заинтересованите страни в съответствие с приоритетите и програмите на Европейския съюз;
7. подпомага осъществяването на обмен на добри практики и включването на заинтересованите страни в изпълнението на националната политика за медийна грамотност в европейски програми; 
8. предлага и планира провеждането на национални форуми по медийна грамотност, включително с международно участие;
9. предлага, планира и подкрепя провеждането на информационни кампании по въпросите на медийната грамотност;
10. одобрява образователни програми и материали за обучаващи и обучавани, включително журналисти;
11. съдейства за финансовото обезпечаване на дейности по медийна грамотност;
12. идентифицира възможности за включване на медийната грамотност във фестивални програми и информира за тези възможности културните институти и на организации, вписани в информационния  регистър на Министерството културата;
13. идентифицира възможности за изграждане на партньорства с национални представителства в България на международни организации, чиито приоритети и политики за управление, партньорства и подкрепа за организации с нестопанска цел включват инициативи и проекти за развитие на медийна грамотност; 
14. извършва мониторинг и оценка на напредъка на инициативите за медийна грамотност  в България; 
15. по искане на Министерския съвет на Република България или отделни негови членове, както и на други държавни и общински институции, дава становища и по други въпроси, свързани с развитието на медийната грамотност в България; 
16. сформира, поддържа и координира работата на работните групи на Съвета, включващи членове на Съвета, представители на институции и външни лица или организации; 
17. дава предварително становище по проектите за нормативни актове, които съдържат разпоредби, свързани с изпълнението на политиката за медийна грамотност; 
18. дава предварително становище по проектите на документи за обявяване на процедури за безвъзмездно финансиране на проекти, свързани с изпълнението на политиката за медийна грамотност; 
19. предлага на Министерския съвет, чрез председателя си, приемането на нормативни актове, свързани с медийната грамотност; 
20. изпълнява и други дейности, свързани с медийната грамотност  
Проектът не е свързан с транспониране на актове на Европейския съюз, поради което не се налага изготвянето на справка за съответствието с европейското право.

Към предложения проект на акт е приложена необходимата финансова обосновка за актове, които няма да доведат до въздействие върху държавния бюджет, съгласно чл. 35, ал. 1, т. 4, б. „б“ от Устройствения правилник на Министерския съвет и на неговата администрация. 
Проектът на Постановление на Министерския съвет за създаване на Съвет по медийна грамотност е съгласуван в съответствие с разпоредбите на чл. 32, ал. 1 от Устройствения правилник на Министерския съвет и на неговата администрация, за което е приложена справка за отразяване на становищата. 
Съгласно Закона за нормативните актове (ЗНА), проектът на този акт е публикуван в Портала за обществени консултации. 


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

С оглед на гореизложеното и на основание чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да обсъди и приеме предложения проект на Постановление.





НАЙДЕН ТОДОРОВ
МИНИСТЪР НА КУЛТУРАТА


Съгласувано с: 
В. Стоянов, заместник-министър 
Т. Керанов, главен секретар 
М. Крикорян-Иванова, и. д. директор на дирекция ПНДПП
С. Хачерян, директор на дирекция МСЕПРД
Изготвил: Орхидея Стефанова, държавен експерт „Международна дейност“

